रायपुर, छत्तीसगढ़/मयूर जैनः शंकर नगर इलाके में देर रात एक तेज रफ्तार कार ने बाइक सवार युवक को चपेट में ले लिया। गंभीर रूप से घायल होने के कारण उपचार के दौरान युवक की मौत हो गई। कार में ड्राइवर सहित तीन लोग सवार थे। पुलिस ने कार सहित चालक को हिरासत में ले लिया है। मृत युवक सिविल सेवा परीक्षा की तैयारी करने रायपुर आया था। घटना इतनी जबरदस्त थी कि कार बाइक के ऊपर से निकल गई। पुलिस के मुताबिक, दुबे कॉलोनी निवासी मयंक कटकवार (22) बैंकिंग और सिविल सर्विस की तैयारी कर रहा था। बुधवार की रात करीब 12 बजे अपनी बाइक से तेलीबांधा से कैनाल रोड से होते हुए शंकर नगर मोड़ पर पहुंचा। मोड़ पर भगतसिंह चौक की ओर से कार शंकर की ओर जा रही थी। कार की रफ्तार अधिक थी। उसने बाइक को चपेट में ले लिया। कार युवक के ऊपर से निकल गई। इससे वह गंभीर रूप से घायल हो गया। कार में ड्राइवर सहित तीन लोग सवार थे। घटना के बाद दो लोग मौके से भाग निकले। ड्राइवर कैलाश को पुलिस ने पकड़ लिया। कार शौर्य जैन की है। घायल युवक को पहले अंबेडकर अस्पताल ले जाया गया। वहां से नारायणा अस्पताल में भर्ती कराया, जहां उसकी मौत हो गई। पुलिस ने ड्राइवर को गिरफ्तार कर लिया है। मृतक अंबिकापुर का रहने वाला था और दुबे कॉलोनी में रहकर प्रतियोगी परीक्षाओं की तैयारी कर रहा था। सुबह पोस्टमॉर्टम के बाद शव परिजनों को सौंप दिया गया। कैनाल लिंक रोड में पहले भी हो चुके हैं हादसे कैनाल लिंक रोड में देर रात में वाहनों की रफ्तार अधिक रहती है। इस मार्ग पर पहले भी हादसे हो चुके हैं। साल भर में आधा दर्जन मौतें हो चुकी हैं।